Johnny Ringo

Johnny Ringo (eigandle "John Peters Ringo;" * 3. Mai 1850 in Greens Fork, Wayne County, Indiana; † 13. Juli 1882 im Turkey Creek Canyon, Arizona), guit ois oana da groußn Rewoiwahejn voum Wuidn Westn, dawei woas ma goaned so vui iwa eam.
Famui.
"John Peters Ringo" woa da easchde Bua voum "Martin Ringo" und da "Mary Peters". Ea hod no an Bruada "Martin Albert "und drei Schwesdan" Fanny Fern, Mary Enna "und "Mattie Bell "kobt. De Aaana vo de Ringos san holländische Eiwandara vo "Zeeland" (Niederlande) gwen und san 1657 no Amerika kumma.
Lem.
Umara 1854 hom de Ringos ia Hoamad valossn und san no Gallatin, z Missouri zong. Duad hod da Johnny s "William and Jewell College" z "Liberty" bsuachd. Am 18. Mai 1864 hod se de Ringo-Famui mid zwoa Blanwong an Treck no Kalifoanien ogschlossn. Da Treck is siebazg Blanwong grouß gwen. De Ringos woitn easchd amoi za ira Dande Augusta, de scho z "San José" gwond hod. Am 30. Julei 1864 hod an Johnny sei Voda mid seina Schroudflindn umanand gschpuid und se vaseeandle in da Gegnd vo Wyoming daschossn. Fian Johnny is des a draumadische Eafahrung gwen. Se hom an Voda an Oat und Stej eigrom miassn und san weida gfohn. Am Samsda,den 8. Oktoba 1864 sans ba eram Vetta "Charley Peters" z Austin (Nevada) gwen.No a bo Dog Afendhoit is weida no Kalifoanien ganga.
Augusta Ringo is s Wei voum Colonel Coleman Younger gwen. Des woa da Ongl voum Cole Younger, dea zam mid de Briada Jesse und "Frank James" de berichdigde "James-Younger-Gang" grind hod. Ringo, dea ogeble an am Weidegriag z Texas teignumma hod, is 1877 mim "Bill Taylor", "John Wesley Hardin" und "Mannen Clements", oidn Kämpfan vo Zeitn da "Sutton-Taylor-Fehd", z Austin eigschbead gwen. Dano is da Ringo iwa "Shakespeare, New Mexico" no "Tombstone "zong, wos domois ganz schee zua ganga is.
Da Ringo isa gscheida Mo gwen, ea hod ausm Schdägreif an Shakespeare zidian kinna, andrasaits hoda aa vui gsuffa, wosn gfeale gmochd hod. Ea isa Gfoigsmo vo de "Clantons" und "McLaurys" gwen und woa in Schiaßareian vawiggld. Z Tombstone hoda a zeidlang Viech gschdoin, is owa no voum Sheriff "John Behan" zan Deputy gmochd woan.
Schiaßareian.
Im Dezemba 1879, z "Safford, Arizona, "is da Ringo in an Saloon zan Saffa gwen und woit an gwissn "Louis Hancock" ara Glasl eischenga lossn. Owa dea woit koans hom, draf is da Ringo ogfressn gwen und hod eam an Rewoiwa iwan Schäl zong und no in Hois neigschossn.
Am 28. Dezemba 1881, z Tombstone, Arizona is da "Virgil Earp", a Bruada voum Wyatt Earp, oisa grod voum "Oriental Saloon" aussa kumma is, ausm Hintahoit vo Schroudschiß droffa und schwa an de Oam und an da Seitn volezt gwen. Kuaz voahera hod ma an Ringo und no a bo andare Feinde vo de Earps gseng, wias mid emsoichane Waffn duach d Stod grennd san. Drum hod ma ognumma das da Virgil vo dene ogschossn woan is. Da Virgil hod des iwalebt, hod owa sei Lem lang kinkt.
Doud.
No a zwoawechign Zechdua mid seim Freind "Buckskin Frank Leslie" is da Ringo am 14. Julei 1882 im Turkey Creek Canyon doud afgfundn woan. Weia an Kobfschuß kobt hod, hod ma gmoand ea hod se sejm daschossn. Owa ea is a skoipiad woan und sei Gwea und de Rewoiwa san ned ogfeiad gwen. Da "Billy Claiborne" hod gsogt dasn da Leslie umbrochd hod. Des heda ned song soin, wei da Frank Leslie hod no an Claiborne fia sei Aussog daschossn. Owa da "Pony Deal," ara Freind und Schpuiakolleg voum Ringo is iwazeigt gwen, dasn da "Johnny O’Rourke", a andara Schpuia, daschossn hod. Da Pony Deal hodn gsuachd, gfundn und daschossn.
 USA-Titel: "Who Killed Johnny R.?", oder: "Who Killed Johnny Ringo ?"